**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület: Duna folyam és a jobb parti kisvízfolyások torkolati szakaszai**

neve: **Duna folyam 1850-1770,3 fkm**

víztérkód: **08-032-1-1** (régi víztérkód: 000464)

területe: **1281,5 ha**

elhelyezkedés, határai: Duna folyam az országhatártól a komáromi vasúti hídig, szélességben a sodorvonalig (a hajózási út tengelye). Ide értve a **Gönyűi**, Véneki és a Nagybajcsi mellékágrendszereket is.

jellege: folyam

helyrajzi száma: Nagyszentjános 058/1, Gönyű 03/1, Vének 025, Kisbajcs 076, Nagybajcs 048, Győrzámoly 0291, 0245, Ásványráró 0307/1-3, 0367, Lipót 089, Dunaremete 048, 051, Kisbodak 084, 0108/1, Dunasziget 094, 092, 093, 0349, Dunakiliti 0104, 091, Rajka 0279, Ács 02

haszonbérleti díj: 384.600 Ft

neve: **Dunakiliti mederátvágás**

víztérkód: **08-035-1-1** (régi víztérkód: 001945)

területe: **100 ha**

elhelyezkedés, határai: a dunakiliti duzzasztó felvízi és alvízi 1000-1000 méteres szakasza

jellege: folyó

helyrajzi száma: Dunakiliti 082/6

haszonbérleti díj: 50.000 Ft

neve: **Cuhai Bakonyér Győr-Moson-Sopron megyei és Komárom-Esztergom megyei szakasza**

víztérkód: 08-028-1-1 (régi víztérkód: 000466) és 11-058-1-1, 08-274-1-1 Cuha és Hódos ér a megyehatárig, az Erebei mellékágrendszer

területe: 6,3 ha és 2,90 ha

elhelyezkedés, határai: a Bőny és Bana közötti közúti hídtól a Dunába való betorkollásig

jellege: ér

helyrajzi száma: Gönyű 036, 05

haszonbérleti díj: 20.000 Ft

neve: **Concó-patak**

víztérkód: 08-027-1-1 (régi víztérkód: 000465) és 11-044-1-1 (régi víztérkód:001080)

területe: 0,5 ha és 7 ha

elhelyezkedés, határai: a teljes vízfolyás a Dunába való betorkollásig

jellege: patak

helyrajzi száma: Ács 054/4

haszonbérleti díj: 20.000 Ft

A kisalföldi Duna-szakasz a folyó hordalékkúpjának gerincén, a durva szemcseméretű allúviumon egykor legyezőszerűen szétágazó és összefutó fonatos folyószakasz részét képezik, amelyet a 19. század végén megkezdett átfogó közép- és nagyvízi folyószabályozások alapvetően átalakítottak. A középvízi szabályozások keretében átmetszéseket és kotrásokat alkalmazva hozták létre az egyes ágak nyomvonalát követő, kétoldali vezető művek közé szorított, 300-380 m széles, gyakorlatilag új főágat a hajózási viszonyok javítása és a jeges árhullámok biztonságosabb levezetése céljából. A főághoz kapcsolódó hullámtéri mellékágrendszerek felső torkolatait a 20. század első harmadában lezárták. A bősi vízlépcső üzembe helyezését (1992) követően a folyó vízhozamának mintegy 80 %-át a bősi üzemvíz csatornába terelték a Dunacsún és Szap közötti, csaknem 30 km hosszú szakaszon. A főág vízállásának jelentős csökkenése következtében szükségessé vált a szigetközi hullámtéri ágak mesterséges vízpótlása és torkolatainak lezárása, így megszakadt az ágrendszerek és főág közötti közvetlen kapcsolat. A főág partvonala mentén jelenleg egy feliszapolódási és beerdősülési folyamat figyelhető meg. A főágban kialakult alacsony vízszintek megemelésére és a hullámtéri vízterekhez való kapcsolódás helyreállítására számos alternatív megoldást dolgoztak ki az elmúlt két évtizedben. A következő években várható, hogy megvalósulnak a tervezett beruházások. A betáplált vízhozam növelésével jelentősen javítható a vízrendszer ökológiai állapota.

1. **Halgazdálkodásra jogosult adatai:**

név: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **A halgazdálkodással összefüggő célok:**

***Elsődleges cél:***

* A *kisalföldi Duna-szakasz* jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* Hagyományőrző jelleggel, a kisszerszámos (rekreációs) halászat fenntartása, a természetesvízi kereskedelmi halászatot megszüntető 2013. évi CII. tv rendelkezéseinek figyelembe vételével.
* A horgászok érdekeinek hatékony képviselete szakmai rendezvényeken, egyeztetéseken (pl. szigetközi vízpótlás, vizes élőhelyek helyreállítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok (pl. süllő) állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.
1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Dunára vonatkozó egyéb hatósági előírások, a Horgászat Országos Szabályai és a Szövetség kezelésében levő folyóvizekre jóváhagyott horgászrend, továbbá a természetvédelmi előírások szerint gyakorolható.

A szabadidős kisszerszámos halászatot a 2013. évi CII. számú halgazdálkodásról és hal védelméről szóló törvény és rendeletei, azok módosításai, a *Dunára* vonatkozó egyéb hatósági előírások és a Szövetség kezelésében levő folyóvizekre kiadott rekreációs halászati rend, továbbá a természetvédelmi előírások betartásával lehet folytatni. A kisszerszámos halászok csak partról használt emelő hálóval (tápli), vagy csónakra telepített csörlős emelő hálóval foghatnak halat. Az emelőháló maximális mérete 3X3 méter.

A szabadidős kisszerszámos halászati engedéllyel és horgász engedéllyel is rendelkező személy egy időben kizárólag halászati, vagy horgászati tevékenységet végezhet. Mindkét tevékenység azonos időben történő gyakorlása tilos.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével. A korábbi évekre visszamenőleg nem rendelkezik hiteles haltelepítési adatokkal a Szövetség. Az alábbi táblázatban feltüntetett mennyiségek évi 5 %-kal növelendőek a MOHOSZ-szal kötött alhaszonbérleti szerződés szerint.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| ponty\* | 2 nyaras |  | 2.000 |
| ponty\* | 3 nyaras |  | 1.000 |
| süllő | előnevelt | 20.000 |  |
| harcsa | előnevelt | 15.000 |  |
| csuka | előnevelt | 10.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly (kg)** |
| kecsege | 1 nyaras | 1.000 |  |
| balin | 1 nyaras | 4.000 |  |
| jász | 1 nyaras | 4.000 |  |

Az évenként vállalt haltelepítések megvalósításakor a Duna vízjárásának alakulása, a vízrendszer ökológiai állapotának változása, továbbá az egyes halfajok beszerezhetőségének függvényében az alábbi szabályok szerint lehet eltérni:

* Az adott évben elmaradt telepítés a következő évben pótolható (2-3 nyaras ponty esetében az előírt mennyiség 20 %-áig). Az évenkénti előírásoknak a tervezési időszak 5 évének átlagában kell megfelelni.
* A haltelepítési tervben vállalt mennyiségeken felül – a vonatkozó jogszabályi rendelkezések betartásával – többlettelepítések is végezhetőek.
1. **A vízminőség és a halállomány védelmét célzó intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok és a kisszerszámos halászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a *szigetközi Duna-szakasz* vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, az Észak-Dunántúli Vízügyi Igazgatósággal és a Fertő-Hanság Nemzeti Park Igazgatóságával való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása, hallépcsők építése stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

A térségben megtelepedett kormoránállomány halfogyasztásával összefüggő károk mérséklése, a madárállomány gyérítésének és a költőtelepek zavarásának szervezett támogatásával.

1. **A vízi élővilág (növényzet és állatok) fenntartására tervezett intézkedések**

A *Duna főágának* halfaunáját mintegy 60 halfaj alkotja, amelyek között jelentős a vízáramlást kedvelő halfajok aránya. Néhány természetes előfordulású faunaelem, mint például a Fekete-tengerből felvándorló tokfélék, kipusztultak napjainkra. A 19. század közepe óta több ázsiai és észak-amerikai (amur, busa, kínai razbóra, naphal stb.) eredetű halfaj jelent meg a térségben, illetve az utóbbi évtizedekben megfigyelhető volt a fekete-tengeri (ponto-kaszpikus) gébek inváziója. A *Duna* természetes élővilágának, illetve halállományának megőrzése érdekében a Szövetség messzemenőkig támogatja a halak védelmét, szaporodását és fejlődését elősegítő műszaki beavatkozásokat, amelyek jelentős mértékben hozzájárulnak a vízterületet jellemző akvatikus élőhelyek általános ökológiai állapotának javulásához.

A *Duna főága mentén*, 50-200 m széles sávban többnyire bokorfüzesek, valamint a fűz ligeterdő maradványok alkotják a természetes növényzetet. A parti zónájában helyenként nádszegélyek, a lassan áramló sekélyebb mederszakaszokon pedig hínárállományok találhatóak. A vízterületen védett növények és védett állatfajok (pl. kétéltűek, hüllők, vadrécék, gémek, sirályok, vidra, hód stb.) is előfordulnak. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **Halgazdálkodási kíméleti területek kijelölése**

A kormányhivatal földművelésügyi igazgatósága által a 2013. évi CII. számú halgazdálkodási törvény 4.§ (1) pontja alapján, a *kisalföldi Duna-szakasz* halállományának védelme érdekében kijelölt kíméleti területek:

A hallépcső kíméleti terület, ezért egész évben tilos mindennemű halászat és horgászat a Denkpáli hallépcső Nagy Duna befolyásáig.

Gönyűnél az E-on üzemvíz befolyónál és a befolyótól mért 200 m-es távon a csatorna mindkét partján a pergető horgászat egész évben tilos.

***telelő kíméleti területek***, ahol ***november 1-től március 31-ig*** mindennemű horgászat és halászat tiltott:

* a Concó torkolattól a Koppánymonostori-ág alsó torkolatáig terjedő Duna-szakaszon.

***szaporodó kíméleti területek***, ahol ***április 1-től június 30-ig*** mindennemű horgászat és halászat tiltott:

* az ácsi Lovadi rét, egészen az ácsi réparakodó magasságáig a rét kiöntését is ideértve.
* a Concó torkolattól Ács város vasúti hídjáig, az áradásra vonatkozó kiöntésekre is.
* Dunakiliti fenékküszöb alatti 400 méteres szakasz, az ott elhelyezkedő sziget felső sarkának vonaláig. Utóbbi esetében a kisszerszámos halászat **augusztus 31-ig** tilos.
1. **A halgazdálkodási vízterület őrzése:**

A *kisalföldi Duna-szakasz mentén folytatott* horgászati és halászati tevékenység ellenőrzését a Szövetség 8 fő halászati őrei látják el. (A hivatásos halőrök tevékenysége a Szövetség összes vízterületére kiterjed.) A Szövetség halászati őrei szoros együttműködésben dolgoznak a szomszédos, Komárom-megyei Szövetség kezelésében lévő Duna szakasz halászati őreivel. Az ellenőrzési feladatok ellátásában már eddig is eredményes együttműködés alakult ki a rendőrséggel, a vízi rendészettel, a Fertő-Hanság Nemzeti Parkkal, az erdőgazdaság területi szerveivel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök és a vízirendészet munkatársai rendőri szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa**  | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás \* | Korlátlan |
| Parti emelőháló éves \*\* | 110 db |
| Csónakos emelőháló éves \*\* | 50 db |

\* 65. éven felüli, vagy Ifjúsági, vagy turista állami jeggyel rendelkező horgász

\*\* A Szövetség kezelésében levő folyóvizeken összesen

A Szövetség a vízterületre összevont, úgynevezett folyóvízi jegyet, valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Gyermek horgászok részére Megyei Gyermekjegyet ad ki a Szövetség, amely a Szövetség, és annak tagegyesületei kezelésében lévő vízterületekre, valamint a Fertő-tóra érvényes, csak úszós készséggel való horgászatra jogosít, és méretkorlátozással védett őshonos hal megtartása nem engedélyezett.

1. **Helyi horgászrend:**
* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból összesen 10 kg-ot tarthat meg.
* A kedvezményezett jeggyel rendelkező horgász a napi darabszám korlátozással is védett halfajokból naponta fajonként 2 db-ot, összesen 3 db-ot, a napi darabszám korlátozása alá nem eső fajokból összesen 5 kg-ot tarthat meg.
* A felnőtt horgász az éves területi jeggyel összesen 60 db, de vízterületenként /víztér kódonként/ a napi darabszám korlátozással is védett halfajokból maximum 30 db halat tarthat meg, a kedvezményezett területi jeggyel rendelkező horgász összesen 30 db-ot, de vízterületenként /víztér kódonként/ a napi darabszám korlátozással is védett halfajokból maximum 15 db napi darabszám korlátozással is védett halat tarthat meg.
* Etetőbóját és etetőhajót használni tilos.
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a kialakított hallépcsőkben, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság a tartózkodást tiltja.
* A horgászrend előírásai a kisszerszámos halászra is vonatkoznak.
* Tilos a kisszerszámos halászat a hidakról és a műtárgyakról /bukók, fenékgátak, duzzasztók, zsilipek/.
* A halak hajtását, zavarásos halászati módot alkalmazni a rekreációs halászat során tilos.
* Jelölt halat megtartani tilos!
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos! A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Amurra vonatkozóan a kifogható legkisebb mérete 50 cm.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/
1. **Záradék:**

A halgazdálkodási terv hatálya: 2019. január 1. – 2020. december 31.

Győr, 2018. 11. 05. ph.

 …………………………………………………….

 halgazdálkodási hasznosító